b'\n_START_ARTICLE_\n1926 m. gruod\xc5\xbeio 17 d. perversmas\n_START_PARAGRAPH_\n1926 m. perversmas \xe2\x80\x93 perversmas, \xc4\xafvykdytas Lietuvoje 1926 m. gruod\xc5\xbeio 17 d., kurio metu nuverstas teis\xc4\x97tai i\xc5\xa1rinktas prezidentas Kazys Grinius ir buvo \xc4\xafvestas autoritarinis re\xc5\xbeimas. A. Smetonos vaidmuo perversme yra gin\xc4\x8d\xc5\xb3 objektas. Perversmas atved\xc4\x97 \xc4\xaf vald\xc5\xbei\xc4\x85 tuo metu pa\xc4\x8di\xc4\x85 konservatyviausi\xc4\x85 Lietuvos partij\xc4\x85 \xe2\x80\x93 tautininkus.  Prie\xc5\xa1 1926 m. tai buvo nereik\xc5\xa1minga nacionalistin\xc4\x97 partija: ji tur\xc4\x97jo tik 2000 nari\xc5\xb3 (1926 m.) ir rinkimuose buvo laim\xc4\x97jusi tik tris vietas Seime.  Lietuvos krik\xc5\xa1\xc4\x8dionys demokratai, tuo metu did\xc5\xbeiausia partija Seime, bendradarbiavo su kariuomene ir pateik\xc4\x97 konstitucin\xc4\xaf pateisinim\xc4\x85 perversmui, ta\xc4\x8diau negavo svarbi\xc5\xb3 post\xc5\xb3 vyriausyb\xc4\x97je ir pasitrauk\xc4\x97 1927 m. kov\xc4\x85. Kai kariuomen\xc4\x97 perdav\xc4\x97 vald\xc5\xbei\xc4\x85 civiliams, ji tiesiogiai nebedalyvavo politiniame gyvenime. A. Smetona ir tautinink\xc5\xb3 partija i\xc5\xa1liko vald\xc5\xbeioje iki 1940 m., kai Lietuv\xc4\x85 u\xc5\xbe\xc4\x97m\xc4\x97 Taryb\xc5\xb3 S\xc4\x85junga._NEWLINE_Perversmininkai savo veiksmus teisino tuo, kad komunistai tomis pat dienomis reng\xc4\x97 valstyb\xc4\x97s perversm\xc4\x85.\n_START_SECTION_\nPerversmo prie\xc5\xbeastys\n_START_PARAGRAPH_\nPerversmo prie\xc5\xbeastys yra diskusij\xc5\xb3 objektas.  Situacija \xc5\xa1alyje buvo sud\xc4\x97tinga. Istorikai nurodo precedentus: 1922 m. Benito Mussolini perversmas Italijoje ir Juzefo Pilsudskio vadovaujamas 1926 m. gegu\xc5\xbe\xc4\x97s perversmas Lenkijoje.  D\xc4\x97l demokratinio nesubrendimo nebuvo sudaromi kompromisai, o da\xc5\xbenos vyriausybi\xc5\xb3 kaitos suk\xc4\x97l\xc4\x97 politines krizes.\n_START_SECTION_\nOrganizavimas\n_START_PARAGRAPH_\n1926 m. buvo sudarytas vyriausiasis karinis \xc5\xa1tabas: generolas Kazys Ladyga, majoras Povilas Plechavi\xc4\x8dius, pulkininkas Vladas Skorupskis. Majoras I. Slap\xc5\xa1ys, aviacijos vyresnysis leitenantas Antanas Ma\xc4\x8diuika, husar\xc5\xb3 kapitonas J. Matulevi\xc4\x8dius ir kapitonas A. Steponaitis irgi buvo svarb\xc5\xabs perversmo organizatoriai ir vykdytojai.  Perversmas buvo numatytas 1926 m. gruod\xc5\xbeio 17 dien\xc4\x85, nes tuomet Lietuvos Respublikos prezidentas K. Grinius \xc5\xa1v\xc4\x99s 60 met\xc5\xb3 jubiliej\xc5\xb3 ir susirinkusius pareig\xc5\xabnus bus lengva suimti. Kalbos apie organizuojam\xc4\x85 perversm\xc4\x85 Kaune sklido, bet vyriausyb\xc4\x97 to nesitik\xc4\x97jo ir \xc4\xaf gandus nekreip\xc4\x97 d\xc4\x97mesio.\n_START_SECTION_\nPerversmo eiga\n_START_PARAGRAPH_\nKomitetas perversmui pasirinko nakt\xc4\xaf i\xc5\xa1 gruod\xc5\xbeio 16 d. \xc4\xaf gruod\xc5\xbeio 17 d. Su planu buvo supa\xc5\xbeindintas A. Smetona, kuris jam pritar\xc4\x97. _NEWLINE_Gruod\xc5\xbeio 17 d. antr\xc4\x85 valand\xc4\x85 nakties antrasis p\xc4\x97stinink\xc5\xb3 pulkas aliarmu buvo pakeltas ir kuopomis i\xc5\xa1\xc5\xbeygiavo \xc4\xaf miest\xc4\x85. Kariams talkininko studentai ateitininkai ir neolituanai. I\xc5\xa1 dabokl\xc4\x97s buvo paleistas P. Plechavi\xc4\x8dius, kuris tapo vyriausiuoju perversmo vadu, laikinuoju visos Lietuvos diktatoriumi. Perversmininkai 3 valand\xc4\x85 15 minu\xc4\x8di\xc5\xb3 apsupo Seim\xc4\x85 ir prezident\xc5\xabr\xc4\x85. Seimui buvo liepta i\xc5\xa1siskirstyti. Vyriausyb\xc4\x97s nariai buvo u\xc5\xbeklupti bemiegantys. K. Grinius buvo internuotas pa\xc4\x8dioje prezident\xc5\xabroje. Gruod\xc5\xbeio 18 d. K. Grinius oficialiai atsisak\xc4\x97 Prezidento posto.\n_START_SECTION_\nPerversmo rezultatai\n_START_PARAGRAPH_\nGruod\xc5\xbeio 19 d. prezidentu buvo i\xc5\xa1rinktas A. Smetona \xe2\x80\x93 u\xc5\xbe j\xc4\xaf balsavo 38 (tautininkai ir krik\xc5\xa1\xc4\x8dionys demokratai) i\xc5\xa1 80 seimo nari\xc5\xb3. Tre\xc4\x8diasis Seimas 1927 m. buvo paleistas, o 1922 m. konstitucija paskelbta negaliojan\xc4\x8dia._NEWLINE_Pirmomis dienomis po perversmo Kaune buvo suimta apie 350 komunist\xc5\xb3, tarp j\xc5\xb3 \xe2\x80\x93 Lietuvos komunist\xc5\xb3 partijos (lietuvi\xc5\xa1kosios Kominterno sekcijos) vadas Karolis Po\xc5\xbe\xc4\x97la ir jos Centro komiteto nariai Juozas Greifenbergeris, Kazys Giedrys ir Rapolas \xc4\x8carnas, v\xc4\x97liau tap\xc4\x99 \xc5\xbeinomi \xe2\x80\x9eketuri\xc5\xb3 komunar\xc5\xb3\xe2\x80\x9d vardu. Gruod\xc5\xbeio 24 d. \xc4\xafvyko parodomasis \xe2\x80\x9eteismas\xe2\x80\x9d, skyr\xc4\x99s jiems mirties bausm\xc4\x99. F. Abramavi\xc4\x8dius nuteistas kal\xc4\x97ti iki gyvos galvos, I. \xc5\xa0eluga - 8 metams kal\xc4\x97jimo. Gruod\xc5\xbeio 27 d. nuteistieji buvo su\xc5\xa1audyti Kaune netoli VI forto.'